نامداریں حوالکار لالا صدیق بلوچ ءِ یات ءَ زند اکیڈیمی نوشکی ءِ نیمگا پُرسی دیوان
 (رپورٹ منظور عالمؔ نوشکی)
بلوچستان ءِ نامداریں کلمکار ءُُ حوالکار بلوچستان ایکسپریس ءُُ روزنامہ آزادی ءِ ایڈیٹر لالا صدیق بلوچ ءِ یات ءَ یک پُرسی دیوانے زند اکیڈیمی نوشکی ءِ نیمگا ڈسٹرکٹ ہال نوشکی ءَ برجم دارگ بوتگ۔ اے دیوان ءِ پاگواجہ فیڈرل یونین آف جرنلسٹ ءِ ایگزیکٹو ءِ باسک واجہ شہزادہ ذوالفقار ات۔
انچو دیوان ءِ خاصیں مہمان بلوچستان یونین آ ف جرنلسٹ ءِ صدر خلیل احمد اَت۔ وھدیکہ اے دیوان ءِ اعزازی مہمان دنیا ٹی وی ءِ بیروچیف عرفان سعید ات۔
 دیوان ءِ بندات تلاوت کلام پاک ءَ چہ بوت۔ تلاوت کلام پاک ءِ شرف وقار احمد ءَ حاصل بوت۔ اے دیوان ءِ جارچین نامداریں کلمکار ءُُ شائر ڈاکٹر عالم عجیب اَت۔
 دیوان ءِ بندات ءَ تران کنان ءَ لطیف الملک بادینی ءَ گشُت کہ لالا صدیق بلوچ یک نامداریں انسانے ات آئی ءَ بلوچستان ءِ تہا حوالکاری ءِ پڑءَ مزنیں نامے جوڑ کرت۔ آ نہ ایوکہ بلوچستان بلکں درستیں ملک ءِ یک نامداریں حوالکارے زانگ ءُُ پجارگ بوت۔ چیا کہ آئی ءَ مزنیں وھدے ڈان اخبارے تہا گوازینتگ ات ایشی ءَ رند آئی ءَ کوئٹہ ءَ چہ ڈیلی ایکسپریس ءُُ روزنامہ آزادی در کرت۔ تو بلوچستان ءِ مہلوک اے دو اخباراں باز دوست داشت۔ لالا صدیق بلوچ ءَ شریں وڑے ءَ بلوچستان ءِ نمائندگی کرت۔
 نوشکی ءِ نامداریں شائر واجہ مولوی عبدالرشید ہمدم ءَ لالا صدیق بلوچ ءَ خراج عقیدت پیش کناں ءَ گُشت کہ لالا صدیق بلوچ یک نامداریں حوالکار ے اَت آئی کرتگیں کار بلوچستان ءِ حاترا نمیران انت آئی ءَ لالا صدیق بلوچ ءِ باروا یک نظمے نبشتہ کرتگ ات آئی ءَ وتی نظم ءَ دیوانے دیما ونت ءُُ لالا ءَ را خراج عقیدت پیش کرت۔
 زند اکیڈیمی نوشکی ءِ چیئرمین عبدالباری ء َ گُشت کہ مئے ادارہ ءِ بنیاتی مول ءُُ مراد بلوچی زبان ءُُ لبزانک ءِ دیمرئی انت نوشکی یک زرخیزیں ڈگارے انت۔ نوشکے ءَ بازیں نامداریں مردم ودی کرتگ۔ چوشکہ میر گل خان نصیر، آزات جمالدینی، عاقل خان مینگل، عبداللہ جان جمالدینی، گوھر ملک ءُُ منیر بادینی ءِ تعلقداری چہ نوشکی ءَ انت۔ ماں لوٹاں کہ نوشکی بلوچی زبان و ادب ءِ یک بنجاہے جوڑ بہ بیت۔ لالا صدیق بلوچ نہ ایوکہ نامداریں کلمکارے ءُُ حوالکارے ات بلکں آ منی اُستاد ات آئی ءَ مُدام مئے سروکی کرت۔ لالا صدیق بلوچ ءِ بیرانی ءَ چہ ماں یک شریں استادے ءَ زبہر بوتگاں۔
 دیوان ءَ تران کناں ءَ بی این پی ءِ سروک نذیر بلوچ ءَ زند اکیڈیمی ءُُ خاص یار جان بادینی ءِ شکر ءُُ منت گپت کہ زند اکیڈیمی نوشکی ءَ مُدام زبان، ادب ءُُ ثقافت ءِ بارواپروگرام برجم داریت۔ بلوچی زبان ءِ نامداریں شائر، کلمکار اں خراج عقیدت پیش کنت۔ بلوچستان ءِ نامداریں کلمکار اں زوریت نوشکی ءَ کاریت۔چریشی نہ ایوکہ ھندی شائر ءُُ کلمکار آنی دلبڈی رسیت۔ بلکں نوشکی ءِ تہا زبان ءُُ ادب دیما روگ ءَ انت۔ بلوچستان ءِ تہا اگں صحافت ءِ تاریخ نبشتہ کنگ بہ بیت تو آ لالا صدیق بلوچ ءَ ابید نا سرجم زانگ ءَ بیت۔ چیا کہ لالا صدیق بلوچ ءَ بازیں سالاں چہ بلوچستان ءِ تہا حوالکاری ءِ پڑ ءَ مزنیں ھذمت ءِ کرتگ۔ آئی ءَ بلوچستان ءِ مسئلہ ءُُ جنجالاں وتی شونگال ءُُ نبشتکانی زریعہ ءَ پدر کرت۔
 نیشنل پارٹی ءِ سروک ظاہر جمالدینی ءَ لالا صدیق بلوچ ءَ خراج عقیدت پیش کناں ءَ گُشت کہ لالا صدیق بلوچ ءِ اخبار بلوچستان ءِ مہلوک ءِ توار اتنت۔ آ بلوچستان ءِ بنیاتی مسئلہ آں چست کرت۔ روزنامہ ایکسپریس ءُُ روزنامہ آزادی ءِ ادارہاں لوٹ انت کہ آ لالا صدیق بلوچ ءِ نبشتانک ءُُ شونگالاں کتابی وڑا چھاپ ءُُ شنگ بکں انت۔ تنکہ بلوچستان ءِ آؤکیں نسل چہ آھاں نپ ءُُ پائدگ چست بکں انت ءُُ زانتکاری بگر انت۔
 نوشکی ءِ نامداریں حوالکار لالا صدیق بلوچ ءِ صحافت ءُُ حوالکاری ء تاریخی جہد ءُُ کوشستانی سپت ءُُ ثناء کرت کہ آئی ءَ بلوچستان ءِ حوالکاری ءِ حاترا باز کار کرت۔ انوں اے آئی زھگانی فرض انت کہ لالا صدیق بلوچ ءِ مشن ءَ دیما بہ برانت۔ آئی ءَ گُشت لالا صدیق بلوچ صحافت ءَ ھوار سیاست ءَ گوں ھم ہمگرنچ بوتگ۔ اے درگت ءَ آ جیل و بندی ہم بوتگ۔ پریس کلب نوشکی ءِ صدر طیب یلانزئی ءَ کوئٹہ ءَ چہ اتگیں مہمانانی شکر و ءُُ منت گپت کہ آئی ءَ لالا صدیق بلوچ ءِ باروا نوشکی ءَ یک شریں پروگرامے برجم داشتگ لالا صدیق بلوچ یک انسٹیٹیوٹ ءِ ات اے انسٹیٹیوٹ ءَ بازیں حوالکار ودی کرت ایشی درا کریڈٹ لالا صدیق بلوچ ءَ روت ۔
 لالا صدیق بلوچ ءِ بچ صادق بلوچ ءَ زند اکیڈیمی یار جان بادینی ءُُ عبدالباری بلوچ ءِ شکر ءُُ منت گپت کہ آھاں نوشکی ءَ واجہ ءِ یات ء َ یک مزنیں پرسی دیوانے برجم داشتگ ءُُ آئر ءَ خراج عقیدت پیش کنگ ءَ انت۔ لالا صدیق بلوچ ءَ را انگلش، اردو حوالکاری ءَ ھوار بلوچی زبان ءِ حوالکاری ءَ باز حب ءُُ واھگ ات۔ وھدے ماں آزادی ءِ تہا بلوچی زبان ءِ تاکدیمے مان کرت تو آ سک وش بوت آئی ءَ اے بلوچی زبان ءِ تہا ھم کالم نبشتہ کرت۔ آئی ءِ واھگ ات بلوچی زبان ءَ اخبارے ھم در بکنت۔ بلوچی زبان ءِ نامداریں کلمکار ءُُ حوالکار یار جان بادینی ءَ درستیں مہمانانی شکر ءُُ منت گپت کہ آ کوئٹہ ءَ چہ نوشکی ءَ ات انت۔ اے پروگرام ءَ بہر زرت چیا کہ حوالکار تاں شپ نیم ءَ واب نہ کنت صہب ءَ آھاں پاد آیگ سک گران انت۔ چریشی ابید شہزادہ ذوالفقار، خلیل احمد، عرفان سعید، بنارس خان ءُُ صادق سنی ءَ مارا ھذت ءُُ شرف دات ءُُ لالا صدیق بلوچ ءِ پُرسی دیوان ءَ بہر زرت۔
 لالا صدیق بلوچ یک مزنیں ادارہ ءِ جہت داشت۔ہر کس آئی گورا کارے ءِ واستہ بے شتیں آ نا اُمیت نہ یات آ طالب علماں باز حیالداری داشت آھاں حوالکاری ھیل دیگ ءَ ھوار آھاں ءَ سکالرشپ ھم دات اگں کسے گور ءَ نندگ ءِ ھند ءَ جاہ مہ بوتیں تو لالا صدیق آئر وتی لوگ ءَ ھند ءُُ جاہ دات۔ لالا یک سخی تبیں مردمے ات۔ نیکیں کار ءَ چہ جک ءُُ پد نہ بوت۔
 بی یو جے ءِ ساری ءِ صدر عرفان سعید ءَ زند اکیڈیمی ءُُ خاص یار جان بادینی ءُُ عبدالباری ءِ شکر ءُُ منت ءَ گپت کہ آھاں نوشکی ءِ تہا لالاصدیق بلوچ ءِ باروایک مزنیں پروگرام برجم داشت ءُُ آھاں لوٹاھینت گپ کنگ ءِ موہ دات۔ صدیق بلوچ ءَ کوئٹہ ءَ لالا گشگ ءَ بوت وھدیکہ آئی ءَ را کراچی ءَ ماما گشگ ءَ بوت۔ لالا صدیق بلوچ مئے واستہ یک انسکلوپیڈیا ءِ ات۔ ھر وھدے ماں چہ آئی ءَ بلوچستان ءِ باروا چیزے سوج کرت تو آ ہما دمان ءَ مارا گشت چیا کہ آ ئر ءَ بلوچستان ءِ صحافت ءُُ سیاست ءِ تاریخ ءِ سرا باز زانتکاری است ات۔ آ حوالکارے ءَ بگرتاں اخبارے واھند جوڑ بوھگ ءَ ھچ وھد ءَ چہ وتی حیال ءُُ لیکہ ءَ چک ءُُ پد نہ بوت۔
 بی یو جے ءِ صدر خلیل احمد ءَ گُشت کہ من نوشکی ءَ آخری وار سال 2001 ءَ اتگ انوں اے درا کریڈٹ زند اکیڈیمی ءَ روت کہ آئی ءَ مارا ادا لوٹاھینت ءُُ اے پرسی دیوان ءَ تران کنگ ءِ موقع دات۔ لالا صدیق بلوچ صحافت ءَ را یک مشن ءِ وڑا کارمرز کرت۔ آئی ءَ قلم ءِ ھذت ءُُ شرف ءَ ھچ وھد ءَ یلہ نہ دات آ وتی رھبندآنی یا بندات۔لالا صدیق بلوچ ءِ بیرانی ءَ پدیک مزنیں کمی ءِ ودی بوتگ۔ آ ھچ وھد ءَ پُر نہ بیت۔ منی دعا انت کہ اللہ لالا صدیق بلوچ ءَ را جنت الفردوس ءَ جاگہ دنت آئی چک ءُُ زھگاں صبرے طاقت ءَ بدانت۔ اُمیت انت لالا صدیق بلوچ ءِ بچ آئی مشن ءَ دیما برانت تاں اسپرے ءَ سرکں انت۔
 دیوان ءِ پاگواجہ شہزادہ ذوالفقار ءَ زند اکیڈیمی نوشکی ءُُ یار جان بادینی ءِ شکر ءُُ منت گپت کہ یار جان بادینی مئے باز مہمانداری کرتگ۔ آئی ءَ گُشت کہ لالا صدیق بلوچ ءِ ھواریءَ دومی شاعر ءُُ کلمکارانی یات ءَ مُدام کوئٹہ ءَ نوشکی ءَ پروگرام برجم داریت ءُُ آھاں ءَ خراج عقیدت پیش کنت۔ مروچی من لالا ءِ ھوری ءَ دومی حوالکاراں یات کنگ لوٹیں کہ آھاں سیاست ءَ ھوار صحافت ءِ حوالکاری ھم کرت۔ ایشانی تہا یوسف عزیز مگسی، صمدخان اچکزئی، آزات جمالدینی، ملک محمد پناہ، نور محمد پروانہ، غلام محمد شاہوانی ءُُ دومی حوالکار ھوار انت کہ آ گرانیں ءُُ سکیں وھد ءَ صحافت ءُُ حوالکاری ءَ برجاہ داشت۔ منی چہ ورناآنی لوٹ انت کہ زیات ءَ چہ زیات جہد بکں انت صحافت ءِ رھبندانی سرا کار بندانت۔ چیا کہ کرد یک انچیں چیزے انت کہ آ مُدام ءَ اے لائق ءُُ قابل جوڑ کنت لالا صدیق بلوچ ءَ وتی زند رھبندانی ردا گوازینت آئی ءَ اصولاں گوں کمپرومائز نہ کرت آئی ءَ سرا زند اکیڈیمی ءُُ آئی کارندہ آنی شکر ءُُ منت گپت ءُُ آھاں ءَ سوب مندیں پروگرامے کنگ ءِ سرا مبارکباد دات۔